Flemming Bonne (SF), 2010-05-07:
Med fare for også at komme til at kritisere mig selv vil jeg sige, at der nok er en del borgere fra det såkaldte Udkantsdanmark, der har været ved at føle sig kvalt i velvilje, hvis de har fulgt dagens tidligere debat om den regionalpolitiske redegørelse.
Derfor er det jo rart, at vi nu kan vende os imod en debat, hvor både regering og opposition burde kunne præsentere nogle helt konkrete løfter for de næste 3 år.
Hvad er det helt præcis for økonomiske rammer, regeringen vil byde ind med i forhold til ikke mindst udkantskommunerne i 2011 og i overslagsårene?
Det sidste plejer godt nok at være temmelig uinteressant, for regeringen har hidtil ført en økonomisk stop go-politik fra år til år i forhold til kommunerne.
Men regeringen har nu sagt, at de lægger op til 3-års-aftaler med kommunerne.
Det sidste synes vi for så vidt er en rigtig god idé, men hvis formålet blot er at få solgt sine kommunale nedskæringer i år 2 og 3, så man bliver fri for at blive konfronteret med konsekvenserne af sin nedskæringspolitik i den kommende valgkamp, så siger vi pænt nej tak.
Summa summarum: Venstre og Dansk Folkeparti kan have nok så mange gode ideer i forhold til den regionalpolitiske udvikling, men hvis den regionale udsultning af udkantskommunerne fortsætter, så får man altså ikke virksomheder og vidensarbejdere til at lokalisere sig i de dårligt stillede kommuner.
Det blev jeg i hvert fald belært om, da jeg var på besøg i Tønder sidste år.
Her fortalte en lokal virksomhedsleder mig, at det er problematisk fortsat at skaffe nøglearbejdere.
P.t. pendler mange af medarbejderne i mere end 3 timer hver dag.
Og på spørgsmålet om, hvorfor det ikke er muligt at trække bosætning med de gode job, var svaret, at de offentlige servicetilbud er flyttet, og hvis der ikke er mulighed for høj offentlig service og ægtefællebeskæftigelse, lykkes det altså ikke.
Jo, i løbet af 2011 eller i bedste fald 2012 kommer man i karambolage med Indenrigsministeriets likviditetsregler, medmindre man skærer Syddanmarks billigste ældrepleje yderligere ned, lukker alle de små skoler eller lukker de små landsbysamfund fuldstændig eller forringer dagpasningen yderligere.
Kommuner, der mister indbyggere, er jo i en helt særlig økonomisk klemme, fordi bloktilskuddet er baseret på indbyggertal.
Derfor er det første og væsentligste skridt hen imod et lige Danmark ordentlige og rimelige økonomiske forhold for landets kommuner, ikke mindst i yderdistrikterne.
De har i forvejen en stor ubalance imellem skattetryk og serviceniveau, og derfor vil yderligere nedskæringer på de kommunale kerneområder, dagpasnings-, skole- og ældreområdet, totalt lægge gift for en mulig tilflytning, og i stedet vil det accelerere fraflytningen.
Det er ikke noget, jeg siger.
Det er noget, jeg ved.
Som det er de fleste bekendt, kommer jeg fra en del af landet, nemlig Nakskov, hvor vi kan iagttage den udvikling dag for dag, uge for uge, år for år.
Dette problem løses altså ikke med en række smålunser i form af skattepuljer eller særlige puljer til de mest udsatte kommuner.
Kommunerne skal have klar sikkerhed for, hvordan de kan disponere. I SF anerkender vi et klart medansvar for den samlede finanspolitik.
Derfor har vi allerede for flere måneder siden spillet ud med »Fair Forandring«, der både lægger klare rammer for kommunernes skatteudskrivning og samtidig sikrer dem nogle økonomiske rammer, således at de kan udvikle den lokale velfærd.
Det er alt sammen finansieret krone for krone ved hjælp af bl.a. millionærskat, giftskatter, afgifter på usunde fødevarer, kørselsafgifter.
Vi har eksempelvis afsat 5,1 mia. kr. til sygehusområdet til bedre kræftbehandling og en reel forebyggelsesindsats.
Vi har afsat 500 mio. kr. til udvikling af den kollektive trafik uden for hovedstaden, og så har vi afsat 2 mia. kr. til udvikling af vore folkeskoler.
VKO har i stedet foreslået nedskæringer på mindst 4 mia. kr.
Jeg skal undlade at nævne, hvad jeg mener er de reelle tal, for så ville vi i stedet for at få en debat om den kommunale velfærd komme til at diskutere økonomi, og det var ikke meningen.